Kremli meedia nimetas Tallinna TV sulgemist russofoobiaks – Propastop
07.10.2019
1. oktoobril pandi Tallinna linnapea Mihhail Kõlvarti otsusega kinni Tallinna televisioon (TTV). Sulgemise põhjuseks on kanali suured kulud ja madalad reitingud, aastas neelas kanal 4,5 mln eurot linna raha ja selle vaatamisaja osakaal Kantar Emori andmetel augustis 2019 oli 1,3%.
Venemaa propagandakanalid andsid TTV sulgemisele aga uue tähenduse, nimetades toimunut “Venemaa teleprogrammi edastava kanali sulgemiseks” ja Eesti võimude russofoobia väljenduseks.
RIA Novosti uudis teatas, et kinni on pandud telekanal, mis soovis edastada PBK teletoodangut, samuti olla Eesti president Kersti Kaljulaid seda soovi kritiseerinud. Mõlemad väited ei vasta tõele. PBKd puudutav valeinfo põhineb tõenäoliselt Tallinna linnavalitsuse plaanil tellida saateid ja eetriaega otse sellelt propagandakanalilt.
Ka Vzgljad teatas ekslikult, et TTV edastas  venekeelseid saateid.
Izvestija lisas oma loole viite kevadisele libauudisele, nagu oleks president Kerti Kaljulaid nimetanud vene keelt ohuks Eestile. Nagu Propastop aprillis näitas, oli tegemist Kremli meedia valega. Lisaks näitavat Izvestija sõnul  TTV sulgemine sõnavabaduse piiramist Balti riikides.
Riafan.ru lisas uudisele propagandistliku kommentaari, nagu ajavat Balti riigid sihikindlalt Venemaa vastast joont. Väite kinnituseks viidati Leedu Sputniku juhi kinnipidamisele Vilniuse lennujaamas sel kevadel.
Gazeta.ru nimetas TTV tegevuse lõpetamist “jõustunud keeluks Tallinna linnatelevisiooni levitamisel”.
Propastopi hinnangul on nende kajastuste näol tegu klassikalise propagandaaktsiooniga, kus algselt tõesele uudisele TTV sulgemisest lisatakse valesid, moonutatud infot ja hinnanguid, mis asetavad sündmuse Kremli propaganda jaoks sobivasse valgusesse. Antud juhtumi puhul püütakse loole juurde pookida venekeelsete inimeste tagakiusamise sõnumit.
Põnevaks teeb juhtumi sisepoliitiline aspekt. Uudistest võib ridade vahelt välja lugeda, et TTV pani kinni keskerakondlik linnavalitsus, kelle valimisedukus tugineb venekeelsetele valijatele. Euroopa Liidu ja NATO liikmesriigi valitsuse tasemel teeb sama erakond aga koostööd Eesti marurahvuslastega, reetes sedasi oma venekeelseid valijaid.
Pildil: kuvatõmmised loos viidatud artiklitest.